གཞུག་བྱས་ལ། ཧཱུྃ། རྣལ་འབྱོར་སྒྲུབ་ལ་བར་གཅོད་བགེགས། །ཚོགས་ལ་བསྟིམ་ཏེ་བསྒྲལ་བར་བྱ། །དུག་གསུམ་སྲིད་པའི་བཙོན་ཁང་དུ། །རྣོ་དབལ་འབར་བའི་མཚོན་ཆ་ཡིས། །གཟུགས་ཕུང་རྡུལ་ཕྲན་བཞིན་དུ་གཤིག །རྣམ་ཤེས་ཆོས་ཀྱི་དབྱིངས་སུ་སྤོར།། དྲག་སྔགས་སོ་ལྔའི་མཐར། སརྦ་ནྲི་ཏྲི་ཤ་ཏྲུྃ་མ་ར་ཡ་ཕཊཿ ཅེས་བསྒྲལ། བསྟབ་པ་ནི། ཧཱུྃ། དུག་གསུམ་ཤ་ཁྲག་རུས་པའི་ཚོགས། །ཟག་མེད་བདུད་རྩིར་འབུལ་ལགས་ན། །འཁོར་བ་དབྱིངས་སུ་བསྒྲལ་བའི་ཕྱིར། །རྔམས་པའི་སྟབས་ཀྱིས་བཞེས་སུ་གསོལ། །མཱཾ་ས་རཀྟ་ཀིང་ནི་

རི་ཏི་ཨ་མྲྀ་ཏ་པཱུ་ཛ་ཁཱ་ཧི། ལིང་རོ་རྣམས་གཏོར་མར་བསྟབས། ཆུང་ཙམ་ལྷག་གཏོར་ལའང་བསྲེའོ།། དེ་ནས། ཧཱུྃ། ཞལ་ཟས་ཚོགས་ཀྱི་མཆོད་པ་འདི། །འདོད་ཡོན་མ་སྤངས་ལོངས་སྤྱོད་རྒྱན། །དངོས་གྲུབ་སྣ་ཚོགས་འདི་ལས་འབྱུང་། །རྣལ་འབྱོར་ཚོགས་ལ་དགྱེས་པར་རོལ། །ཨ་ལ་ལ་ཧོ། ཞེས་བརྡ་དང་བརྡའི་སྤིས་འབུལ་ལེན་བྱས་ནས་ཚོགས་ལ་རོལ། ལྷག་གཏོར་ནི། ལྷག་མ་རྣམས་སྣོད་གཅིག་ཏུ་བསྡུས་པའི་དམེ་གཏོར་དང་། གཙང་ལྷག་རྣམས་གྲ་ལ་རིམ་དུ་བཤམས་ལ། ཧཱུྃ། དང་པོ་ཕུད་ཀྱིས་མི་མཆོད་རྒྱུ། །དཔལ་ཆེན་ལྷ་ཚོགས་ཕུད་ཀྱི་བདག། །བར་དུ་སྤྲིན་ལྟར་མི་གཏིབ་རྒྱུ། །དགེ་བའི་བཤེས་གཉེན་གཉན་གྱི་བདག །ཐ་མ་གཅིག་ཏུ་མི་བསྲེ་རྒྱུ། །མ་ཚོགས་དབང་ཕྱུག་ལྷག་མའི་གནས། །ལྷག་མ་ཁ་ཆུས་མི་གདབ་རྒྱུ། །ཁྱེད་དང་ངེད་གཉིས་དམ་ཚིག་གཅིག །ཡེ་ནས་འདུ་འབྲལ་མེད་དོན་ཏུ། །འདུས་ལ་ལས་རྣམས་ཀུན་བྱེས་ཤིག ། དེ་ནས་ཕུད་ལྷག་གཅིག་ཏུ་

དྲིལ། སློབ་དཔོན་བླ་མེད་ཧེ་རུ་ཀར་གསལ་བས་དམ་ཚིག་གི་ཁ་ཕྲུས། ཨོཾ་ཨཱཿཧཱུྃ་པཉྩ་ཨ་མྲྀ་ཏ་ཧཱུྃ་ཧ་ཧོ་ཧྲཱིཿ ས། ལྷག་མའི་དམ་ཚིག་འདོད་ཡོན་གྱི་ཕུང་པོ་ཟད་མི་ཤེས་པ་ནམ་མཁའ་གང་བར་གྱུར་བར་བསམ་ལ་ལྷག་བསྡུས་ཀྱི་ཁོ་ཉ་རྣམས།ཨོཾ་གུཧྱ་ཛྙཱ་ན་ཤྲཱི་ཧེ་རུ་ཀ་ཀྲོ་ཏི་ཤྭ་རི་ཧཱུྃ་ཕཊཿ ཨེ་ཨཱ་ལླི་ཧྲིཾ་ཧྲིཾ་ཛཿ ཞེས་དང་སྤྲུགས་པའི་སྒྲ་དྲག་པོས་སྤྱན་དྲངས། ཨོཾ་བཛྲ་པུཥྤེ་ནས། ཤབྟ་པྲ་ཏི་ཙྪ་སྭ་ཧཱ། ཞེས་མེ་ཏོག་ལ་སོགས་པས་མཆོད་ནས། ཧཱུྃ། མ་དང་མཁའ་འགྲོ་དམ་ཆེན་མ། །བསྟན་པ་སྲུང་བའི་ལས་མཁན་མ། །རྡོ་རྗེའི་རིགས་དང་རིན་ཆེན་རིགས། །པདྨའི་རིགས་དང་ལས་ཀྱི་རིགས། །ཡེ་ཤེས་མཁའ་གྲོ་ཐམས་ཅད་ཀྱང་། །དམ་ཚིག་གཉན་གྱི་གཏོར་མ་ལོངས། །རྣལ་འབྱོར་བྱིན་གྱིས་བརླབ་ཏུ་གསོལ། །བསྟན་སྲུང་བཀའ་ཡི་བྱ་ར་བ། །ལྷ་མོ་མོན་མོ་བལ་མོ་དང་། །རིག་འཛིན་མཁའ་འགྲོ་ཐམས་ཅད་ཀྱང་། །དམ་ཚིག་གཉེན་གྱི་གཏོར་མ་ལོང་། །བསྟན་པ་གཉེན་པོ་བསྲུང་དུ་གསོལ། །དབང་ཕྱུག་མཁའ་འགྲོ་འབར་མདང་། མ་སྲིང་གིང་དང་ལང་ཀ་དང་། །ལས་ཀྱི་མཁའ་འགྲོ་ཐམས་ཅད་ཀྱང་། །དམ་ཚིག་གཉེན་གྱི་གཏོར་མ་ལོངས།

རྣལ་འབྱོར་རྐྱེན་དབང་བཟློག་ཏུ་གསོལ། །ཨོཾ་ཨུཙྪི་ཥྚ་བྷ་ལི་ཏཾ་བྷཀྵབྷེ་སྭ་ཧཱ། ཞེས་གཏོར་མ་ཕྱི་རོལ་དུ་དོར། གཉིས་པ་ཐུགས་དམ་བསྐུལ་བ་ནི། ཧཱུྃ། དཔལ་ཆེན་བཛྲ་ཧེ་རུ་ཀཿ སྒྲུབ་ཆེན་བརྒྱད་ཀྱི་ཚོགས་དང་བཅས། །བསྐུལ་ལོ་སེམས་ཅན་དོན་དུ་བསྐུལ། མཛོད་ཅིག་དྲག་པོའི་ཕྲིན་ལས་མཛོད།། ཧཱུྃ། ཞེ་སྡང་དྲེགས་པ་གཤིན་རྗེ་ནི། །མཐིང་ནག་བེ་ཅོན་ཐོད་ཁྲག་ཐོགས། །བྲན་འཁོར་གཡོག་བཞིན་ཕྲིན་ལས་མཛོད།། ཧཱུྃ། འདོད་ཆགས་དྲེགས་པ་མ་མོ་ནི། །དམར་ནག་སྙིང་དང་ཐོད་ཁྲག་ཐོགས། །བྲན་འཁོར་གཡོག༴ ཧཱུྃ། ང་རྒྱལ་དྲེགས་པ་གིང་ཆེན་ནི། །དཀར་པོ་ཤེལ་གྲི་ཐོད་ཁྲག་ཐོགས། །བྲན་ཁོལ༴ ཧཱུྃ། ཕྲག་དོག་དྲེགས་པ་རྨུ་བཙན་ནི། །དམར་ནག་ཤང་ལང་ཐོད་ཁྲག་ཐོགས། །བྲན་ཁོལ༴ ཧཱུྃ། ལས་ཀྱི་དྲེགས་པ་དགྲ་ལྷ་ནི། །སྨུག་པོ་རྡོ་རྗེ་ཐོད་ཁྲག་ཐོགས། །བྲན་ཁོལ༴ ཧཱུྃ། ང་རྒྱལ་དྲེགས་པ་གནོད་སྦྱིན་ནི། །སེར་པོ་རུ་དར་ཐོད་ཁྲག་ཐོགས། །བྲན་ཁོལ༴ ཧཱུྃ། གཏི་མུག་དྲེགས་པ་ཀླུ་བདུད་ནི། །ནག་པོ་

སྦྲུལ་ཞགས་རུས་སྦལ་ཐོགས། །བྲན་ཁོལ༴ཧཱུྃ། འཇིག་རྟེན་དྲེགས་པ་གཟའ་བདུད་ནི། །དུད་ཁ་ཆུ་སྲིན་ཐོད་ཁྲག་ཐོགས། །བྲན་ཁོལ་གཡོག་བཞིན་ཕྲིནལས་མཛོད། །ཡ་མ་ར་ཙ་ས་མ་ཡ་ཛཿ ཏྲག་ཤ་ཁ་མུནྟྲ་ཛཿ ཏྲི་དུ་རུ་ཧྲཱི་དུ་རུ་དྷུ་རུ་ཏར་ཏི་ཛཿ ག་སུ་ལ་ར་ཏྲི་ནི་ཏྲ་ཤ་ཡཾ་ཛཿ བཛྲ་ས་དུ་ས་མ་ཡ་ར་ཙ་ཏྲི་ཛཿ ཧྲིང་བཛྲ་ཡཀྴ་བཛྲ་ཧྲིང་ཧྲིང་ཛཿ ན་ག་ར་ཙ་ས་མ་ཡ་ཕུ་ཛཿ ར་ཧུ་ལ་མ་ཏྲིག་ཛཿ ཤ་ཏྲུྃ་ནི་ཐུཾ་ཛཿཆེ་གེ་མོ་མཱ་ར་ཡ་རྦད། ཞེས་བསྐུལ་ལོ།། གསུམ་པ་ཆད་ཐོ་བསྒྲག་པ་ནི། སློབ་དཔོན་དྲེགས་འདུལ་དུ་གསལ་བས་དྲེགས་པ་སྤ་སྐོང་ཏེ། ཧཱུྃ། བཀའ་ཡི་བསྟན་པ་བསྲུང་མཛད་པ། །གཤིན་རྗེ་བདུད་དང་མ་མོ་དང་། །གཟའ་དང་ཀླུ་དང་བཙན་དང་ལྷ། །གནོད་སྦྱིན་སྲིན་པོ་དགྲ་ལྷ་རྣམས། །ལྷ་སྲིན་སྡེ་བརྒྱད་ཐམས་ཅད་ཀྱང་། །དམ་ཆོས་གཉེན་གྱི་གཏོར་མ་ལོངས། །སངས་རྒྱས་བསྟན་པ་བསྲུང་དུ་གསོལ།། ཞར་བྱུང་དུ་སློབ་དཔོན་སྟོབས་ལྡན་ནག་པོར་བཞེངས་པས་གཏོར་མ་ཟོར་དུ་བསྐུལ་བ་ནི།

ཧཱུྃ། དྲག་པོ་ཐུན་གྱི་གཏོར་མ་འདི། །སྡང་དགྲ་གནོད་པའི་བགེགས་ལ་བརྡེག །ལྔ་ཕུང་གཟུགས་ལ་གཏོར་ཟོར་རྒྱོབ། །ལུས་ངག་ཡིད་གསུམ་ཐལ་བར་རློགས། །དགྲ་གེགས་ལས་ངན་རྩད་ནས་ཆོད། །ཨོཾ་བཛྲ་སརྦ་དུཥྚན་ཧཱུྃ་ཕཊཿ ཞེས་པས་ཟོར་དུ་འཕངས། བཞི་པ་བརྟན་མ་སྐྱོང་བ་ནི། གཏོར་མ་བྱིན་གྱིས་བརླབས་ཏེ། ཧཱུྃ། ཚོགས་དང་བཀའ་ཡི་ཚོགས་བཅས་ཉིད། །ཁྲག་འཐུང་དེ་བཞིན་ནམ་མཁའི་སྐུ། །ཚུར་གཤེགས་ཚུར་གཤེགས་སྐྱོང་མ་རྣམས། །འདིར་བྱོན་དམ་བསྐང་ཕྲིན་ལས་མཛོད། །བདག་ཉིད་ཆེན་མོ་ལ་སོགས་བདུད་མོ་བཞི། །གངས་དཀར་ཤ་མེད་ལ་སོགས་གནོད་སྦྱིན་བཞྀ། །ཀོང་བཙུན་དེ་མོ་ལ་སོགས་སྨན་མོ་བཞི། །བོད་ཁམས་སྐྱོང་བའི་ཆེ་ཞེ་ཆེན་མོ་རྣམས། །བྲན་གཡོག་མང་པོའི་འཁོར་དང་བཅས། །ལྷབ་ལྷུབ་མང་པོའི་རྒྱན་དང་བཅས། །སིལ་སྙན་མང་པོའི་སྒྲ་དང་བཅས། །འདིར་བྱོན་དམ་སྐོངས་ཕྲིན་ལས་མཛོད། །ཆེ་ཞེ་ཆེན་མོ་ཁྱེད་རྣམས་ཀྱང་། །ཨ་སུ་ར་ཡི་བྲག་ཕུག་

ཏུ།སློབ་དཔོན་པདྨ་འབྱུང་གནས་དང་། །རླངས་ཆེན་དཔལ་གྱི་སེང་གེ་ཡིས། །ཞིང་ཆེན་སྟན་ལ་བཀོད་ནས་ཀྱང་། །ལག་ཏུ་རྡོ་རྗེ་གཏད་ནས་ནི། །དབང་བསྐུར་གསང་བའི་མཚན་ནས་བརྗོད། །རྡོ་རྗེ་འཆང་གི་གྲལ་དུ་བཞག། །བོད་ཁམས་སྲུང་ཞིང་སྐྱོང་བ་དང་། །རྣལ་འབྱོར་སྒྲུབ་པའི་གྲོགས་བྱ་ཞེས། །ཇི་ལྟར་ཁས་བླངས་དམ་བཅས་པའི། །གཡར་དམ་གཉེན་པོ་རྗེས་དགོང་ལ། དམ་རྫས་བཀའ་ཡི་གཏོར་མ་ལོངས། །བཅོལ་པའི་ཕྲིན་ལས་གྲུབ་པར་མཛོད།། ཨོཾ་ལ་ལ་། ལེ་ལེ། ཏཾ་ཏཾ། ཏེཾ་ཏེཾ། ཁ་རཀྨ་མ་མ་སྲིཾ་འགྲོ་མ་ཧཱུྃ་བྷྱོ་ཧཱུྃ་ཧཱུྃ། ཞེས་གཏོར་མ་ཕྱིར་དོར། ལྔ་པ་རྟ་བྲོ་ནི། མདུན་དུ་དྲག་པོ་ཨེའི་ནང་དུ་དམིགས་བྱ་བཅུག་སྟེ་གཏོར་གཞོང་རི་རབ་ཏུ་གྱུར་པས་མནན་པར་བསམ་ལ། ཧཱུྃ། གཏོར་ཕྱིར་འབྲང་བའི་དམ་སྲི་རྣམས། །རྣལ་འབྱོར་འཁོར་ལ་བར་གཅོད་བགེགས། །གཏོར་གཞོང་རི་རབ་འོག་ཏུ་མནན། །བསྐལ་པའི་མཐར་ཡང་མི་བཏང་བར། །ལུས་ངག་ཡིད་གསུམ་ནན་གྱིས་མནན།། ཨོཾ་ལཾ་ཨཱཿལཾ་ཧཱུྃ་

སྲི་ནན། དྲུག་པ་དངོས་གྲུབ་བླང་བ་ནི། ཧཱུྃ། ལྷ་དང་རིག་འཛིན་ཐམས་ཅད་ལ། །དབང་དང་དངོས་གྲུབ་ཞུ་བ་ནི། །འདིར་འདུས་རིག་འཛིན་བདག་ཅག་ལ། །སྨིན་གྲོལ་གཉིས་ཀྱིས་རྒྱུད་སྦྱངས་ནས། །བསྐྱེད་རྫོགས་གཉིས་ཀྱིས་ལས་གཞུང་བསྲང་། །བསྙེན་སྒྲུབ་རྣམ་བཞི་མཐའ་རུ་ཆུབ། །ལས་དང་ཐུགས་རྗེ་མཐུན་པ་ཡིས། །སྐུ་གསུང་ཐུགས་ཀྱི་དངོས་གྲུབ་སྩོལ།། ཨོཾ་ཨཱཿཧཱུྃ་ཀཱ་ཡ་ཝཱ་ཀ་ཙིཏྟ་སིདྡྷི་ཧཱུྃ། བདུན་པ་མཆོད་བསྟོད་ནཽངས་བཤགས་ནི། སླར་ཡང་གཏང་རག་གི་དོན་དུ་མཆོད་པ་ནི། ཨོཾ་ཤྲཱི་བཛྲ་ཧེ་རུ་ཀ་ས་པཱ་རི་ཝ་ར་མ་ཧཱ་ཤ་མ་ཤཱ་ན་པུཥྤཾ་དྷུབཔཾ་དཱི་བཾ་གྷནདྷེ་ནཻ་ཝི་དྱ་ཤབྟ་པུ་ཛ་ཧོ། མ་ཧཱ་པཉྩ་ཨ་མྲྀ་ཏ་ཁཱ་ཧི། མ་ཧཱ་རཀྟ་ཁཱ་ཧི། མ་ཧཱ་བྷ་ལིང་ཏ་ཁཱ་ཧི། ཞེས་དང་། ཡང་དག་འཇམ་དཔལ་གཤིན་རྗེ་པདྨ་དབང་། །རྡོ་རྗེ་གཞོན་ནུ་བླ་མེད་ཧེ་རུ་ཀ །ཆེ་མཆོག་རིག་འཛིན་དྲེགས་འདུལ་དྲག་སྔགས་སོགས། །བཀའ་བརྒྱད་ལྷ་ཚོགས་རྣམས་ལ་ཕྱག་འཚལ་ལོ།།ཞེས་བསྟོད་ཡི་གེ་བརྒྱ་པ་ཚར་མང་དུ་བརྗོད་

པའི་མཐར། མ་རྙེད་ཡོངས་སུ་མ་ཚང་དང་། །གང་ཡང་ནུས་པ་མ་མཆིས་པས། །འདིར་ནི་བགྱི་བ་གང་ནོངས་པ། །དེ་ཀུན་ཁྱེད་ཀྱིས་བཟོད་མཛད་རིགས།། ཞེས་བཟོད་གསོལ་བྱ། བརྒྱད་པ་གཤེགས་ཤིང་བསྡུ་བ་ནི། མཚན་མའི་དཀྱིལ་འཁོར་སྒྲུབ་མཆོད་སོགས་ཀྱི་ཐ་མ་ཡིན་ན། ཨོཾ་ཁྱེད་ཀྱི་སེམས་ཅན་དོན་ཀུན་མཛད།། རྗེས་སུ་མཐུན་པའི་དངོས་གྲུབ་སྩོལ། །སངས་རྒྱས་ཡུལ་དུ་གཤེགས་ནས་ཀྱང་། །སླར་ཡང་འབྱོན་པར་མཛད་དུ་གསོལ། བཛྲ་མུཿ ཞེས་ཡེ་ཤེས་པ་གཤེགས་སུ་གསོལ་ནས་དམ་ཚིག་པ་བསྡུ། ཐུན་མཚམས་སུ་ལ་འཇུག་པའམ་ཉལ་བ་ན་དམ་ཡེ་མ་ཕྱེ་བར། ཧཱུྃ་ཧཱུྃ་ཧཱུྃ་སྣང་སིད་ཐམས་ཅད་འོད་དུ་ཞུ་ནས་གཞལ་ཡས་ཁང་ལ་ཐིམ། གཞལ་ཡས་ཁང་འཁོར་གྱི་ལྷ་ཚོགས་ལ་ཐིམ། འཁོར་རྣམས་རིམ་གྱིས་གཙོ་བོ་ལ་ཐིམ། གཙོ་བོ་ཡེ་ཤེས་སེམས་དཔའ་ལ་ཐིམ། ཡེ་ཤེས་སེམས་དཔའ་ཏིང་ངེ་འཛིན་སེམས་དཔའ་ལ་ཐིམ། དྭངས་མའི་སྲོག་ཧཱུྃ་ལ་ཐིམ། ཧཱུྃ་གྱེན་རྫོགས་ནཱ་ད་མི་དམིགས་པའི་ངང་ལ་མཉམ་པར་བཞག་ཏེ་རྟག་མཐའ་བསལ། དགུ་པ་རྒྱུན་གྱི་སྤྱོད་ལམ་ནི།

ཕཊ་ཕཊ་ཕཊཿ ཅེས། སྟོང་གསལ་གྱི་ངང་ལས་ཆུ་ལས་ཉ་ལྡང་བའི་ཚུལ་དུ་དཔལ་ཆེན་པོ་བཛྲ་ཧེ་རུ་ཀ་ཞལ་གཅིག་ཕྱག་གཉིས་པ། རྡོ་རྗེ་དང་ཐོད་པ་འཛིན་པ་ཁྲོ་བོའི་ཆས་ཐམས་ཅད་ཀྱིས་བརྒྱན་པའི་སྐུར་གྱུར་པའི་སྤྱི་བོར་ཨོཾ། མགྲིན་པར་ཨཱཿ སྙིང་གར་ཧཱུྃ་ཡིག་གིས་མཚན་པར་གྱུར། བསམ་ལ་ཆད་པའི་མཐའ་བསལ་ལོ།། བཅུ་པ་ལུས་བསྲུང་བ་ནི། རང་གི་ལུས་རྡོ་རྗེའི་གོ་ཁྲབ་ཀྱིས་ཞུ་ལུགས་སུ་གཡོགས་པར་གྱུར། བསམ་ལ་རྡོ་རྗེའི་ཕྱག་རྒྱས་བཅིངས་ཏེ། ཅིས་ཀྱང་མི་ཚུགས་མི་ཤིགས་པའི། །སྟོང་པའི་གོ་ཆ་བླ་ན་མེད། མཚན་མའི་ཡུལ་ཀུན་བཅོམ་ནས་ནི། །ཐམས་ཅད་དུ་ནས་རྒྱས་པར་གནས། །ཨོཾ་བཛྲ་ཀ་ཝཱ་ཙི་རཀྵ་རཀྵ་ཧཱུྃ། ཞེས་གོ་ཆ་བགོ བཅུ་གཅིག་པ་སྨོན་ལམ་གདབ་པ་ནི། ཧཱུྃ། སྔོན་དུས་བསྐལ་པ་དང་པོ་ནས། །མཐའ་མ་ད་ལྟ་ཡན་ཆད་དུ། །བསོད་ནམས་དགེ་བའི་ལས་བགྱིས་པས། །འགྲོ་རྣམས་སྡུག་བསྔལ་གྲོལ་གྱུར་ནས། །སྐུ་གསུམ་གོ་

འཕང་འཐོབ་པར་ཤོག ། བཅུ་གཉིས་པ་བཀྲ་ཤིས་བརྗོད་པ་ནི། བྱིན་བརླབས་མཆོག་སྩོལ་རྩ་བརྒྱུད་བླ་མ་དང་། །དངོས་གྲུབ་ཆར་འབེབས་ཞི་ཁྲོ་བཀའ་བརྒྱད་ལྷ། །དྲེགས་པའི་སྡེ་དཔོན་དམ་ཅན་གཏེར་སྲུང་སོགས། །རབ་འབྱམས་དཀྱིལ་འཁོར་འཁོར་ལོའི་བཀྲ་ཤིས་ཤོག །ཅེས་བརྗོད་དོ།། དེ་ལྟར་བསྐྱེད་རིམ་ལ་གོམས་པ་བརྟན་པ་ན་ལས་ཚོགས་ཐམས་ཅད་བསྒྲུབ་པ་དང་རྫོགས་པའི་རིམ་པ་ལ་དབང་ཞིང་། དེའི་མན་ངག་ནི་གཞན་དུ་ཤེས་པར་བྱ་ལ། རིམ་པ་གཉིས་ཀྱི་རྣལ་འབྱོར་གོམས་པས་ཡེ་ཤེས་ལ་ཅུང་ཟད་དབང་བར་གྱུར་པ་ན། ཐུན་མོང་གི་དངོས་གྲུབ་ཆེན་པོ་རྣམས་ཀྱང་བསྒྲུབ་ནུས་པར་འགྱུར་ལ། དེ་ནས་རྫོགས་པའི་རིམ་པ་གཙོ་བོར་བསྟན་པས་ཡེ་ཤེས་ལ་དབང་བར་གྱུར་པ་ན་སྣ་ཚོགས་པའི་འགྲོ་བ་མཐའ་དག་དོན་ཆེན་པོ་ལ་དཀྲི་བའི་ཕྱིར་རིག་པ་བརྟུལ་ཞུགས་ཀྱི་སྤྱོད་པ་སྤྱད་ཅིང་དེས་ཡེ་ཤེས་ལ་ཡང་དག་པར་དབང་བར་འགྱུར་རོ།། དེ་ནས་ཕྱག་རྒྱའི་སྦྱོར་བ་ལས་ནང་གི་ཆེན་པོ་མངོན་དུ་བགྱིས་ཏེ་དུས་གསུམ་གྱི་སངས་རྒྱས་ཐམས་ཅད་ཀྱི་ཡེ་ཤེས་ཀྱི་སྐུ་དཔལ་ཆེན་ཧེ་རུ་ཀའི་གོ་འཕང་མངོན་དུ་བྱེད་པ་ཡིན་ནོ།།མཚོ་སྐྱེས་ཞབས་དང་བི་མ་ལ། བཻ་རོ་ཙ་ན་ནམ་མཁའི་སྙིང་།།༼༡༦༡ ༡༦༢༽རྒྱ་བོད་མཁས་པ་མི་བཞི་ཡི། །ཐུགས་བཅུད་སྒྲུབ་པ་བཀའ་བརྒྱད་ཆོས། །སྔོན་ཆད་དགེ་རྩེ་པཎྜི་ཏའི། །ལེགས་བཤད་སྦྲང་རྩིའི་མགྲོན་འགྱེད་ལས། །ལྷག་འདི་བླ་མའི་མཐུ་ཡིན་ཡང་། །བཀའ་མའི་གཞུང་བཟང་གསེར་སྡོང་ལ། །གཏེར་མའི་མན་ངག་གཡུ་ཕྲ་ཡིས། །གཏབ་འདི་པདྨའི་རིང་ལུགས་ཏེ། །རྙེད་པར་དཀའ་བའི་ངོ་མཚར་ཆོས། །དུས་ཀྱི་མཐར་ཡང་སྣང་བར་ཤོག །ཅེས་པའང་སྡོམ་བརྩོན་སྡེ་སྣོད་འཛིན་པ་གནས་བསྟན་བཟང་པོའི་ངོར་རིག་པ་འཛིན་པ་དཔལ་ཆེན་འདུས་པས་བསྡེབས་པ་དགེ་ལེགས་འཕ